## Zakon o poticanju razvoja malog gospodarstva

### NN 29/2002 (22.3.2002.), Zakon o poticanju razvoja malog gospodarstva

# HRVATSKI SABOR

630

Na teme­lju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O POTICANJU RAZVOJA MALOG GOSPODARSTVA

Proglašavam Zakon o potica­nju razvoja malog gospodarstva, koji je donio
Hrvatski sabor na sjednici 13. ožujka 2002.

Broj: 01-081-02-1195/2
Zagreb, 18. ožujka 2002.

Predsjednik
Republike Hrvatske
**Stjepan Mesić,** v. r.

## ZAKON

### O POTICANJU RAZVOJA MALOG GOSPODARSTVA

I. OPĆE ODREDBE

Članak 1.

Ovim se Zakonom uređuju osnove za primjenu poticajnih mjera gospodarske
politike usmjerenih razvoju, restrukturiranju i tržišnom prilagođavanju malog
gospodarstva, te osnivanje Hrvatske agencije za malo gospodarstvo (u daljnjem
tekstu: Agencija).

Članak 2.

(1) Malo gospodarstvo u smislu ovoga Zakona čine subjekti koji:

1) zapošljavaju prosječno godišnje manje od 250 radnika

2) u poslovanju su neovisni

3) ostvaruju ukupni godišnji promet do 60.000.000,00 kuna, ili imaju
zbroj bilance ako su obveznici poreza na dobit, odnosno imaju dugotrajnu
imovinu ako su obveznici poreza na dohodak, u vrijednosti do 30.000.000,00 kuna.

(2) Subjekti malog gospodarstva su fizičke i pravne osobe koje
samostalno i trajno obavljaju dopuštene djelatnosti radi ostvarivanja dobiti
odnosno dohotka na tržištu.

(3) Neovisnost u poslovanju, u smislu ovoga Zakona, znači da druge
fizičke ili pravne osobe, koje ne udovoljavaju kriterijima iz stavka 1. ovoga
članka, pojedinačno ili zajednički, nisu vlasnici više od 25% udjela u
vlasništvu ili pravu odlučivanja u subjektu malog gospodarstva.

(4) Neovisnost u poslovanju postoji i ako je prekoračen udjel od 25% iz
stavka 3. ovoga članka, u slučajevima:

- ako udio u vlasništvu ili pravu odlučivanja u subjektu malog
gospodarstva ima investicijski fond ili drugi institucionalni ulagatelji, pod
uvjetom da nemaju kontrolu nad subjektom malog gospodarstva, bilo pojedinačno
ili zajednički, ili

- ako raspored udjela u vlasništvu u subjektu malog gospodarstva nije
moguće odrediti, te se na osnovi posebne pisane izjave subjekta malog
gospodarstva može opravdano pretpostaviti da druge fizičke ili pravne osobe,
koje ne udovoljavaju kriterijima iz stavka 1. ovoga članka, pojedinačno ili
zajednički nisu vlasnici više od 25% udjela.

Članak 3.

(1) Prema veličini u smislu ovoga Zakona razlikuju se mikro, mali i
srednji subjekti malog gospodarstva.

(2) Mikro subjekti malog gospodarstva su fizičke i pravne osobe iz
članka 2. ovoga Zakona, koje prosječno godišnje imaju zaposleno manje od 10
radnika.

(3) Mali subjekti malog gospodarstva su fizičke i pravne osobe iz članka
2. ovoga Zakona, koje:

1) prosječno godišnje imaju zaposleno manje od 50 radnika,

2) ostvaruju ukupni godišnji promet do 16.000.000,00 kuna, ili imaju
zbroj bilance ako su obveznici poreza na dobit, odnosno imaju dugotrajnu
imovinu ako su obveznici poreza na dohodak, u vrijednosti do 8.000.000,00 kuna.

(4) Srednji subjekti malog gospodarstva su fizičke i pravne osobe iz
članka 2. ovoga Zakona, čiji je godišnji prosječni broj radnika, ukupni
godišnji promet ili zbroj bilance, odnosno dugotrajna imovina veća od utvrđenih
u stavku 3. ovoga članka.

II. CILJEVI I PROGRAM RAZVOJA MALOG GOSPODARSTVA

Članak 4.

Ciljevi su razvoja malog gospodarstva:

1) povećanje zapošljavanja,

2) povećanje izvoza i prilagodba svjetskom tržištu,

3) povećanje učinkovitosti, kvalitete i konkurentnosti malog
gospodarstva,

4) istraživanje, razvoj i primjena suvremenihtehnologija i
inovacija,

5) povećanje broja subjekata u malom gospodarstvu,

6) poticanje djelatnosti koje ne zagađuju okoliš.

Članak 5.

(1) Vlada Republike Hrvatske, na prijedlog Ministarstva za obrt, malo i
srednje poduzetništvo (u daljnjem tekstu: Ministarstvo), donosi Program razvoja
malog gospodarstva (u daljnjem tekstu: Program), za razdoblje od četiri godine.

(2) Programom se utvrđuju smjernice razvoja, poticajne mjere, nositelji
provedbe poticajnih mjera, provedbene aktivnosti, izvori sredstava, razdoblje
provedbe pojedinih poticajnih mjera, te metodologija praćenja provedbe
pojedinih mjera.

(3) Na temelju Programa iz stavka 1. ovoga članka Ministarstvo na
prijedlog nositelja Programa donosi Godišnji plan proved­be Programa.

(4) Godišnji plan provedbe Programa sadrži plan pojedinih poticajnih
mjera i aktivnosti, potrebna sredstva, izvore i način korištenja sredstava.

(5) Sredstva za provedbu Godišnjeg plana provedbe Programa osiguravaju
se državnim proračunom i iz drugih izvora u skladu sa zakonom.

(6) Izvješće o izvršenju Godišnjeg plana provedbe Programa iz stavka 4.
ovoga članka podnosi se Hrvatskom saboru.

III. POTICAJNE MJERE

Članak 6.

(1) Poticajne mjere i aktivnosti radi ostvarenja ciljeva razvoja malog
gospodarstva, koje se utvrđuju Programom, odnose se na:

1) kreditiranje subjekata malog gospodarstva pod povoljnijim uvjetima i
subvencioniranje kamata po preuzetim kreditima, te kreditiranje za početak
poslovanja,

2) davanje jamstava za kredite,

3) osnivanje fondova rizičnog kapitala,

4) davanje u zakup nekretnina i drugih infrastrukturnih objekata u
vlasništvu Republike Hrvatske, pod pogodovanim uvjetima uključivo i bez
naknade, te prodaja nekretnina i drugih infrastrukturnih objekata u vlasništvu
Republike Hrvatske pod pogodovanim uvjetima,

5) pružanje stručne i savjetodavne pomoći za subjekte malog
gospodarstva,

6) pojednostavljenje postupka za osnivanje, poslovanje i razvoj
subjekata malog gospodarstva i njihovih udruga,

7) davanje potpora za povećanje zapošljavanja,

8) davanje potpora za sudjelovanje na međunarodnim sajmovima i
specijaliziranim izložbama u zemlji i inozemstvu,

9) organiziranje centara za poduzetništvo, poduzetničkih inkubatora i
zona malog gospodarstva, te drugih pravnih osoba za poticanje malog gospodarstva,

10) uspostavljanje informacijskog sustava za malo gospodarstvo,

11) promicanje poduzetništva i poticanje razvoja ženskog poduzetništva i
poduzetništva mladih,

12) davanje potpora za istraživanje, razvoj i primjenu inovacija te
uvođenje suvremenih tehnologija,

13) stvaranje uvjeta za povezivanje subjekata malog gospodarstva radi
nastupa na tržištu,

14) druge aktivnosti za ostvarenje ciljeva razvoja malog gospodarstva.

(2) Programom se mogu utvrditi različite poticajne mjere ovisno o
djelatnosti, sjedištu ili velični subjekta malog gospodarstva, utvrđenoj prema
odredbama članka 3. ovoga Zakona.

Članak 7.

(1) Subjekti malog gospodarstva mogu koristiti jednokratnu bespovratnu
potporu za zapošljavanje svakoga novog radnika, uz obvezu zadržavanja povećanog
broja radnika u sljedeće 3 godine.

(2) Ukoliko subjekt malog gospodarstva iz stavka 1. ovoga članka smanji
broj radnika u razdoblju od 3 godine nakon što je povećao broj radnika i
ostvario pravo na potporu, dužan je vratiti iznos primljene potpore razmjerno
smanjenju broja radnika za koje je ostvario potporu, u roku od 30 dana od dana
smanjenja broja radnika.

(3) Subjektu malog
gospodarstva koji upućuje radnike na stručnu izobrazbu, prekvalifikaciju ili
dokvalifikaciju ili ju sam organizira, može se odobriti kredit ili potpora u
visini dijela troškova stručne izobrazbe, prekvalifikacije ili dokvalifikacije.

Članak 8.

(1) Nekretnine ili drugi
infrastrukturni objekti u vlasništvu Republike Hrvatske, mogu se dati u zakup
subjektima malog gospodarstva pod pogodovanim uvjetima, uključivo i bez
naknade, odnosno prodati pod pogodovanim uvjetima, na temelju javnog natječaja.

(2) Odluku o tome koje su
nekretnine ili drugi infrastrukturni objekti namijenjeni malom gospodarstvu
donosi Vlada Republike Hrvatske, odnosno drugo tijelo po ovlaštenju i u
postupku propisanom posebnim zakonom za pojedinu vrstu nekretnine ili
infrastrukturnog objekta.

(3) Odlukom iz stavka 2.
ovoga članka utvrđuju se kriteriji i uvjeti za davanje u zakup ili prodaju
sukladno posebnim zakonima. Odluka se objavljuje u »Narodnim novinama«.

(4) Postupak javnog natječaja
iz stavka 1. ovoga članka i odabir najpovoljnijeg ponuditelja provodi Agencija.

(5) O izvršenom odabiru
obvezno se obavještavaju svi ponuditelji, koji mogu podnijeti prigovor
Ministarstvu u roku od 8 dana.

(6) Odluku o davanju u zakup
ili prodaji donosi Upravni odbor Agencije, uz prethodno pribavljeno mišljenje
Državnog odvjetništva Republike Hrvatske o predmetnoj nekretnini.

(7) Na temelju odluke iz
stavka 6. ovoga članka Agencija sklapa ugovor o zakupu ili prodaji.

(8) Subjekti malog
gospodarstva kojima su nekretnine ili infrastrukturni objekti iz stavka 1.
ovoga članka, dani u zakup, a koji nekretnine ili infrastrukturne objekte
koriste suprotno namjeni ili uvjetima utvrđenim odlukom iz stavka 6. ovoga
članka, obvezni su te nekretnine ili infrastrukturne objekte predati na
upravljanje Agenciji, uz naknadu štete prema posebnim zakonima za pojedinu
vrstu nekretnine ili infrastrukturnog objekta, odnosno prema općim propisima o
naknadi štete ako to posebnim zakonima nije propisano.

Članak 9.

(1) Kriterije i uvjete za
kreditiranje, davanje jamstva za kredite, financijske potpore za smanjenje
troškova kredita, druge bespovratne potpore, subvencioniranje kamata, davanje
stručne i savjetodavne pomoći, utvrđuje Vlada Republike Hrvatske, na prijedlog
Ministarstva.

(2) Kriteriji i uvjeti iz
stavka 1. ovoga članka objavljuju se u »Narodnim novinama«.

(3) Odluku o odobravanju
kredita, davanju jamstava za kredite, financijske potpore za smanjenje troškova
kredita, druge bespovratne potpore i subvencioniranje kamata donosi Agencija.

(4) Protiv odluke iz stavka
3. ovoga članka može se podnijeti prigovor Ministarstvu u roku od 8 dana.

IV. NOSITELJI PROGRAMA

Članak 10.

Nositelji provedbe Programa razvoja malog gospodarstva u smislu ovoga
Zakona su:

1) Ministarstvo,

2) Hrvatska agencija za malo gospodarstvo,

3) jedinice područne (regionalne) i lokalne samouprave,

4) Hrvatska gospodarska komora,

5) Hrvatska obrtnička komora,

6) Hrvatski zavod za zapošljavanje,

7) Državni zavod za statistiku,

8) Hrvatski savez zadruga,

9) udruge malog gospodarstva i poduzetništva,

10) pravne osobe osnovane za poticanje malog gospodarstva.

Članak 11.

(1) Ministarstvo nadzire i prati provedbu Programa i Go­dišnjeg plana
provedbe Programa, analizira rezultate i izrađuje izvješća.

(2) Jedinice područne (regionalne) i lokalne samouprave iz­ra­đuju
vlastite programe i planove, pripremaju informacijsko-dokumentacijske podloge
za pripremu Programa, predlažu razvojne projekte, prate, analiziraju i
izvještavaju o provedbi projekata i poticajnih mjera iz svog djelokruga.

(3) Hrvatska agencija za malo gospodarstvo usklađuje provedbu poticajnih
mjera iz Programa, neposredno provodi mjere za koje je zadužena Programom, te
prati, analizira i izvještava o postignutim rezultatima.

(4) Ostali nositelji Programa iz članka 10. ovoga Zakona, predlažu
poticajne mjere i razvojne projekte iz svoje nadležnosti, neposredno provode
mjere za koje su zaduženi Programom, te prate i izvještavaju o postignutim rezultatima.

V. HRVATSKA AGENCIJA ZA MALO GOSPODARSTVO

Članak 12.

(1) Za poticanje razvoja
malog gospodarstva ovim se Zakonom osniva Hrvatska agencija za malo
gospodarstvo.

(2) Agencija je pravna osoba
i upisuje se u sudski registar.

(3) Agencija posluje pod
nazivom: »Hrvatska agencija za malo gospodarstvo«.

(4) Skraćeni naziv Agencije
je HAMAG.

(5) Sjedište Agencije je u
Zagrebu.

(6) Agencija je neprofitna
pravna osoba. Ukoliko se poslovanjem Agencije ostvari dobit, cjelokupni iznos
dobiti ostaje u Agenciji i upotrijebit će se za ostvarenje zadataka Agencije.

(7) Za obveze Agencije jamči
Republika Hrvatska.

(8) Na pitanja koja nisu
drukčije uređena ovim Zakonom primjenjuju se odredbe propisa koji se odnose na
društvo s ograničenom odgovornošću.

Članak 13.

(1) Djelatnost agencije je:

1) poticanje osnivanja i
razvoja subjekata malog gospodarstva,

2) poticanje ulaganja u malo
gospodarstvo,

3) financiranje poslovanja i
razvoja subjekata malog gospodarstva kreditiranjem pod povoljnijim uvjetima i
drugim oblicima financijskih potpora,

4) davanje jamstava za kredite koje subjektima malog gospodarstva odobre
banke i druge pravne osobe - kreditori,

5) davanje financijske
potpore za smanjenje troškova kredita koje subjektima malog gospodarstva odobre
banke i druge pravne osobe - kreditori,

6) subvencioniranje kamata po
kreditima,

7) provedba postupka javnog
natječaja za davanje u zakup ili prodaju nekretnina i drugih infrastrukturnih
objekata iz članka 8. ovoga Zakona,

8) davanje potpora za
povećanje zapošljavanja, stručnu izobrazbu, prekvalifikaciju i dokvalifikaciju
radnika,

9) davanje potpora za
istraživanje, razvoj i primjenu suvremenih tehnologija,

10) davanje potpora za
sudjelovanje na međunarodnim sajmovima i specijaliziranim izložbama u zemlji i
inozemstvu,

11) davanje stručne pomoći
subjektima malog gospodarstva, uključivo i putem elektroničkih medija,

12) promicanje poduzetništva
i stvaranje uvjeta za razvoj poduzetništva žena i mladih,

13) suradnja s drugim pravnim
osobama, agencijama i institucijama koje potiču malo gospodarstvo u zemlji i
inozemstvu,

14) praćenje, analiza i
izvještavanje o rezultatima poticajnih mjera,

15) drugi stručni poslovi u
svezi s poticanjem razvoja malog gospodarstva utvrđeni Statutom, zakonom,
drugim propisima te poslovi koje joj povjeri Vlada Republike Hrvatske ili
Ministarstvo.

(2) Radi obavljanja
djelatnosti Agencija može osnovati podružnice.

Članak 14.

(1) Sredstva za rad i
poslovanje Agencije osiguravaju se iz:

1) sredstava državnog
proračuna za izravne tekuće i kapitalne izdatke,

2) kreditnih sredstava iz
namjenskih domaćih i stranih fondova,

3) kreditnih sredstava
domaćih i stranih banaka,

4) bespovratne pomoći,

5) prihoda od povrata kredita
i kamata na kredite odobrene u sklopu Prvog programa mjera u provedbi
Nacionalne politike zapošljavanja,

6) ostalih prihoda u skladu
sa Zakonom.

(2) Vlada Republike Hrvatske
odlukom utvrđuje jamstveni potencijal Agencije i visinu sredstava iz stavka 1.
ovoga članka koja se koriste kao jamstvena zaliha.

Članak 15.

Agencija o svom poslovanju
podnosi godišnje izvješće Vladi Republike Hrvatske i Hrvatskom saboru.

Članak 16.

Tijela Agencije su Upravni
odbor i Uprava.

Članak 17.

(1) Upravni odbor od
jedanaest članova upravlja Agencijom u skladu s odredbama Statuta Agencije,
ovim Zakonom i drugim propisima.

(2) Predsjednika i članove
Upravnog odbora imenuje Vlada Republike Hrvatske za razdoblje od četiri godine.
Po isteku man­da­ta od četiri godine predsjednik i članovi Upravnog odbora mogu
biti ponovno imenovani.

(3) Za predsjednika Upravnog odbora Vlada Republike Hrvatske imenuje
ministra za obrt malo i srednje poduzetništvo, nje­govog zamjenika ili
pomoćnika.

(4) Članove Upravnog odbora imenuje Vlada Republike Hrvatske i to po
jednog na prijedlog ministra za obrt, malo i srednje poduzetništvo, ministra
financija, ministra rada i socijalne skrbi, ministra turizma, ministra
poljoprivrede i šumarstva, ministra gospodarstva, predsjednika Hrvatske
gospodarske komore, pred­sjednika Hrvatske obrtničke komore, predsjednika
Hrvatskog saveza zadruga i predsjednika Hrvatske udruge poslodavaca.

Članak 18.

Upravni odbor donosi:

1) statut Agencije, uz suglasnost Vlade Republike Hrvatske,

2) poslovnik o svom radu,

3) odluku o imenovanju Uprave i predsjednika Uprave,

4) poslovnik o radu Uprave,

5) godišnji plan rada Agencije,

6) godišnji financijski plan Agencije uz suglasnost Vlade Republike
Hrvatske,

7) godišnje izvješće Agencije,

8) odluku o kupnji, prodaji ili terećenju nekretnina u vlasništvu
Agencije, uz suglasnost Vlade Republike Hrvatske,

9) odluku o zaduživanju Agencije, uz suglasnost Vlade Republike
Hrvatske,

10) odluku o drugim pitanjima od značaja za ostvarivanje zadataka
Agencije.

Članak 19.

(1) Uprava Agencije sastoji se od tri člana koje imenuje Upravni odbor
za razdoblje od četiri godine. Po isteku mandata od četiri godine članovi
Uprave mogu biti ponovno imenovani.

(2) Jednog od članova Uprave imenuje Upravni odbor za predsjednika
Uprave.

(3) Uprava vodi poslove Agencije, zastupa Agenciju i upravlja imovinom
Agencije, ukoliko nije drukčije propisano ovim Zakonom i Statutom Agencije.

Članak 20.

(1) Statutom Agencije uređuje se način rada Agencije i sadrži odredbe o:

1) unutarnjem ustrojstvu Agencije,

2) načinu zastupanja Agencije,

3) ovlastima Uprave,

4) poslovima koje će Agencija obavljati,

5) unutarnjem nadzoru u Agenciji,

6) drugim pitanjima značajnim za rad Agencije.

(2) Statut Agencije objavljuje se u »Narodnim novinama«.

VI.  LOKALNE AGENCIJE

Članak 21.

Jedinice lokalne i područne (regionalne) samouprave mogu za obavljanje
poslova poticanja i razvoja malog gospodarstva osnovati pravnu osobu ili drugoj
pravnoj osobi povjeriti obavljanje tih poslova u skladu s Programom, Godišnjim
planom provedbe Programa i svojim programima i planovima.

VII.  KAZNENE ODREDBE

Članak 22.

(1) Novčanom kaznom od
5.000,00 do 30.000,00 kuna kaznit će se za prekršaj subjekti malog gospodarstva
ako ne vrate sredstva jednokratne bespovratne potpore sukladno odredbi članka
7. stavka 2. ovoga Zakona.

(2) Novčanom kaznom od
10.000,00 do 100.000,00 kuna kaznit će se za prekršaj subjekti malog
gospodarstva ako nekretnine ili infrastrukturne objekte koji su im dani u zakup
koriste suprotno namjeni ili uvjetima utvrđenim odlukama iz članka 8. ovoga
Zakona.

(3) Novčanom kaznom od
5.000,00 do 100.000,00 kuna kaznit će se za prekršaj subjekti malog
gospodarstva ako odobrena sredstva za kredit, garanciju ili potpore koriste
suprotno namjeni ili uvjetima utvrđenim odlukom o njihovu odobravanju iz članka
9. ovoga Zakona.

(4) Odgovorna osoba subjekata
malog gospodarstva iz stavka 1., 2. i 3. ovoga članka kaznit će se novčanom
kaznom od 2.000,00 do 50.000,00 kuna.

(5) Zahtjev za pokretanje
prekršajnog postupka za prekršaj iz stavka 1. i 3. ovoga članka može podnijeti
Hrvatska agencija za malo gospodarstvo ili Ministarstvo.

(6) Zahtjev za pokretanje prekršajnog
postupka za prekršaj iz stavka 2. ovoga članka može podnijeti Državno
odvjetništvo Republike Hrvatske.

(7) Subjekti malog
gospodarstva iz stavka 1. ovoga članka obvezni su vratiti sredstva potpore u
roku od 15 dana od pravomoćnosti odluke o prekršaju po kojoj je subjekt malog
gospodarstva proglašen krivim za djelo prekršaja iz stavka 1. ovoga članka.

(8) Subjekti malog
gospodarstva iz stavka 3. ovoga članka obvezni su vratiti odobrena sredstva u
roku od 15 dana od pravomoćnosti odluke o prekršaju po kojoj je subjekt malog
gospodarstva proglašen krivim za djelo prekršaja iz stavka 3. ovoga članka.

Članak 23.

Subjekti malog gospodarstva
kojima je pravomoćnom odlukom izrečena kazna za prekršaj iz članka 23. ovoga
Zakona, ne mogu ostvariti pravo na poticajne mjere predviđene ovim Zakonom u
razdoblju od 10 godina od pravomoćnosti odluke o prekršaju.

VIII.  PRIJELAZNE I ZAVRŠNE
ODREDBE

Članak 24.

Vlada Republike Hrvatske će donijeti Program razvoja malog gospodarstva
na prijedlog Ministarstva u roku od tri mjeseca od dana stupanja na snaguovoga
Zakona.

Članak 25.

Obvezuje se Vlada Republike Hrvatske da u roku od 30 dana od dana
stupanja na snagu ovoga Zakona imenuje osobu koja će poduzimati sve radnje radi
upisa Agencije u sudski registar i radi osiguranja uvjeta za početak njezina
rada.

Članak 26.

(1) Hrvatska garancijska
agencija osnovana Zakonom o Hrvatskoj garancijskoj agenciji (»Narodne novine«,
br. 29/94., 105/99. i 26/00.), prestaje radom 30. lipnja 2002.

(2) Temeljni kapital, prava,
obveze i ostala imovina te zaposlenici Hrvatske garancijske agencije na dan iz
stavka 1. ovoga članka postaje imovina, prava i obveze i zaposlenici Agencije.

Članak 27.

Započete predmete koje vodi
Hrvatska garancijska agencija kao i postupke po danim garancijama na dan iz
članka 26. stavka 1. ovoga Zakona preuzima Agencija.

Članak 28.

(1) Vlada će imenovati
članove upravnog odbora Agencije na način utvrđen u članku 17. ovoga Zakona u
roku od tri mjeseca od dana stupanja na snagu ovoga Zakona.

(2) Upravni odbor donijet će
Statut Agencije i odluku o imenovanju Uprave Agencije na način utvrđen u članku
18. ovoga Zakona, u roku od mjesec dana od imenovanja članova Upravnog odbora.

Članak 29.

Dana
30. lipnja 2002. prestaje važiti Zakon o Hrvatskoj garan­cijskoj agenciji (»Narodne
novine«, br. 29/94., 105/99. i 64/00.).

Članak 30.

Ovaj Zakon stupa na snagu
osmoga dana od dana objave u »Narodnim novinama«.

Klasa:
311-01/01-01/01

Zagreb, 13. ožujka 2002.

HRVATSKI SABOR

Predsjednik
Hrvatskoga Sabora
**Zlatko Tomčić,** v. r.

Zakon, NN 29/2002-630